CELEX: 62018TN0201
Language: hr
Date: 2018-03-23 00:00:00
Title: Predmet T-201/18: Tužba podnesena 23. ožujka 2018. – Diusa Rendering i Assograssi protiv Komisije

14.5.2018   
            
            
               HR
            
            
               Službeni list Europske unije
            
            
               C 166/44
            
         Tužba podnesena 23. ožujka 2018. – Diusa Rendering i Assograssi protiv Komisije
   (Predmet T-201/18)
   (2018/C 166/56)
   Jezik postupka: talijanski
   
      Stranke
   
   
      Tužitelji: Diusa Rendering Srl (Piacenza, Italija), Assograssi – Associazione Nazionale Produttori Grassi e Proteine Animali (Buccinasco, Italija) (zastupnik: M. Moretto, odvjetnik)
   
      Tuženik: Europska komisija
   
      Tužbeni zahtjev
   
   Tužitelj od Općeg suda zahtijeva da:
   
               —
            
            
               utvrdi da je Europska komisija povrijedila obveze koje ima na temelju Uredbe br. 1069/2009, Uredbe br. 178/2002 i Uredbe br. 999/2001, kao i opća načela nediskriminacije i proporcionalnosti, time što, u skladu s postupkom iz članka 5. a Odluke 1999/648/EZ, nije podnijela regulatornom odboru na glasovanje prijedlog mjera čiji je cilj preispitivanje zabrane izvoza organskih gnojiva i poboljšivača koji potječu iz materijala kategorije 2., koja je uređena člankom 43. stavkom 3. Uredbe br. 1069/2009;
            
         
               —
            
            
               naloži tuženiku snošenje troškova.
            
         
      Tužbeni razlozi i glavni argumenti
   
   Tužitelji ističu da, dok je do 2011. izvoz u treće države organskih gnojiva i poboljšivača koje potječu iz nusproizvoda životinjskog podrijetla kategorije 2. (i/ili 3.) bio dozvoljen, uz izuzetak zabrane izvoza organskih gnojiva i poboljšivača koji sadrže prerađene životinjske bjelančevine koje potječu od preživača u treće države, nakon stupanja na snagu Uredbe (EZ) br. 1069/2009 Europskog parlamenta i Vijeća od 21. listopada 2009. o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi te o stavljanju izvan snage Uredbe (EZ) br. 1774/2002 (Uredba o nusproizvodima životinjskog podrijetla) (SL 2009., L 300, str. 1.) (SL, posebno izdanje na hrvatskom jeziku, poglavlje 3., svezak 16., str. 425.), zbog Komisijina nedonošenja potrebnih provedbenih odredbi, izvoz organskih gnojiva i poboljšivača koji potječu iz materijala kategorije 2. u treće države je danas zabranjen. Takva se zabrana i dalje primjenjuje primjenjuje iako su gotovo sve države članice kvalificirane kao države sa zanemarivim rizikom od BSE-a i usprkos tome što međunarodni standard koji je utvrdila Svjetska organizacija za zdravlje životinja (OIE) ne predviđa sličnu zabranu za organska gnojiva i poboljšivače koji potječu iz država koji nisu tako kvalificirane.
   Osim toga, tužitelji također navode, dok zabranjuje izvoz organskih gnojiva i poboljšivača koji potječu iz materijala kategorije 2., iako potječu od država članica sa zanemarivim rizikom, Unija dopušta stavljanje u promet i uporabu istih proizvoda na svojem području; na taj način u stvari priznaje da organska gnojiva i poboljšivače koji potječu iz materijala kategorije 2., koji su proizvedeni u skladu s pravilima sadržanim u Uredbi br. 1069/2009 i Uredbi Komisije (EU) br. 142/2011 od 25. veljače 2011. o provedbi Uredbe (EZ) br. 1069/2009 Europskog parlamenta i Vijeća o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi i o provedbi Direktive Vijeća 97/78/EZ u pogledu određenih uzoraka i predmeta koji su oslobođeni veterinarskih pregleda na granici na temelju te Direktive (Tekst značajan za EGP) (SL 2011., L 54, str. 1.) (SL, posebno izdanje na hrvatskom jeziku, poglavlje 3., svezak 44., str. 68.), ne predstavljaju rizik za ljudsko zdravlje i zdravlje životinja.
   Tužitelji smatraju da Unija, dok nalaže apsolutnu zabranu izvoza predmetnih organskih gnojiva i poboljšivača, dopušta uvoz iz trećih država, uključujući iz država s kontroliranim ili neutvrđenim rizikom, ne samo prehrambene proizvode i hranu za životinje koji se mogu dobiti upotrebom organskih gnojiva i poboljšivača koji potječu iz trećih država koje nužno nemaju istu razinu sigurnosti koju jamče organsko gnojivo i poboljšivači proizvedeni u Unije; već i uvoz živih životinja i svježeg mesa životinja (svinje i perad) koje mogu biti izravno hranjene s brašnom koje potječe i iz materijala preživača.
   Štetu koji subjekti Unije trpe zbog zabrane uvoza organskih gnojiva i poboljšivača koji potječu od nusproizvoda kategorije 2. je velika.
   Tužbeni razlozi i glavni argumenti slični su onima iznesenima u predmetu T-189/18, Lipitalia 2000 i Assograssi/Komisija.
   Posebno se ističe povreda članka 43. stavka 3. i članka 52. stavka 4. Uredbe br. 1069/2009.